 Na GEORGE MUNENE MAZISHI ya watu watano wa familia moja waliouawa kwa kukatwakatwa katika kijiji cha Gathata, Kaunti ya Kirinyaga, yamesitishwa kufuatia agizo la mahakama. Mahakama ya Wang’uru ilitoa agizo hilo la kisheria baada ya wanakijiji wanne kuwasilisha ombi, la kutaka kumzuia Patrick Njiru kuwazika waathiriwa kwenye ardhi inayozozaniwa. Kulingana na wakazi hao watatu Eliud Muchira, Richard Muchiri na Esther Wanja walirithi sehemu hiyo ya shamba la Kabare/Nyangati/952 kutoka kwa hayati mama yao Janet Wambui. Walipinga hatua ya kuzikwa kwa waathiriwa hao katika shamba hilo.Kupitia wakili wao Muriuki Muriithi, walidai kwamba kuwazika waathiriwa hao hapo kutazua mzozo kwani wanamiliki shamba hilo.Katika uamuzi wake, Hakimu Mwandamizi P.M Mugure aliidhinisha ombi hilo la Desemba 8 kuwa la dharura. Mazishi hayo, ambayo yalipaswa kufanyika jana, yalisitishwa hadi kesi hiyo itakaposikizwa na kuamuliwa.Hata hivyo, familia ya waathiriwa hawakupendezwa na uamuzi huo wa mahakama.Bw Njiru alilalamika kwamba wanafamilia walishtuka kufahamu kuhusu agizo hilo. “Tulikuwa tumenunua majeneza tayari kumzika dada yetu na watoto wake wanne.“Lakini cha kusikitisha ni kwamba tulizuiwa na mahakama ,” akasema. 